OB looi Prasa oor onwettige tenders en bestedingFoto: @POWER987News/Twitter Adv. Thuli Madonsela, die openbare beskermer (OB), het dié bevindings gemaak in haar verdoemende verslag oor Prasa, getiteld ‘Derailed’, wat Maandag in Pretoria bekend gestel is. Madonsela het bevind bewerings dat Montana onbehoorlik die kontrakte van Prasa-bestuurders beëindig het, het meriete. “Die bewering dat mnr. Montana onbehoorlik die dienste van vyf van sy bestuurders beëindig het soos wat in hierdie verslag genoem word, is gestaaf. Mnr. Montana het die dienste van vyf uitvoerende bestuurders tussen 2008 tot 2013 beëindig sonder om behoorlike prosedures te volg,” het Madonsela gesê. Die ongegronde afdankings het daartoe gelei dat die Kommissie vir Versoening, Bemiddeling en Arbitrasie (KVBA) van die besluite omgekeer het. “Prasa het gevolglik arbeidsgeskil-skikkings ten bedrae van R3 816 735 betaal, hoofsaaklik as gevolg van prosedurele onreëlmatighede in die dissiplinêre stappe wat teen die betrokke amptenare geneem is.” Madonsela het ook in haar verslag verwys na tenders wat aan Siyangena Technologies toegeken is om hoëspoed-passasiershekke by treinstasies te verskaf. Volgens die verslag is ŉ tender van R1,95 miljard aan die maatskappy toegeken en is die regte tenderprosesse nie gevolg nie wat neerkom op wanadministrasie en onbehoorlike optrede. Madonsela het ook bevind ŉ tender van R256 miljoen is onbehoorlik aan Siemens toegeken. In die verslag word daar ook verwys na ongerymdhede rakende kontrakte vir skoonmaak- en veiligheidsdienste. Sy het bevind dat Prasa se aanstelling van ŉ mediamaatskappy om die Metrorail-tydskrif te publiseer en te versprei onbehoorlik was en sonder die nodige tenderproses plaasgevind het. Die kontrak is ook in Maart vanjaar verder verleng ondanks waarskuwings van die OB. Volgens Madonsela het Prasa sy begroting vir die 2009/2010-boekjaar met meer as R500 miljoen oorskry. Die verslag verwys ook na Prasa wat geboue in Braamfontein gehuur het en die geboue 20 maande voordat die huurkontrak verval het, nie meer gebruik het nie, maar nogtans daarvoor betaal het. Madonsela het intussen ŉ beroep op Dipuo Peters, minister van vervoer, gedoen om op te tree. “Die minister van vervoer moet verseker dat die Prasa-raad die dade van wanadministrasie en onbehoorlike gedrag wat in die verslag genoem word oorweeg en behoorlik dissiplinêre aksie neem teen Prasa-beamptes na wie se optrede in die verslag verwys word.” Klik hier vir alle vorige berigte oor Prasa op Maroela Media.